b'\n_START_ARTICLE_\nMessier 97\n_START_SECTION_\nSvojstva\n_START_PARAGRAPH_\nM97 se nalazi na udaljenosti od 2600 svjetlosnih godina. Prividni promjer maglice je 3,3\' \xc5\xa1to odgovara stvarnom promjeru od 2,5 svjetlosne godine. Strukturom maglica pripada me\xc4\x91u najkompleksnije planetarne maglice. Maglicu vjerojatno vidimo kao prsten materijala gledan s boka. Izdanci materijala na kraju prstena skoro se doti\xc4\x8du i tako stvaraju efekt o\xc4\x8diju. Masa maglice je oko 0,15 Sun\xc4\x8deve mase. Sredi\xc5\xa1nja zvijezda ima prividni sjaj od magnitude + 16 i masu od 0,70 Sun\xc4\x8devih._NEWLINE_Kao i ve\xc4\x87ina planetarnih maglica, i M97 sjaji ve\xc4\x87inu svjetla u samo jednoj spektralnoj liniji od 500.7 nm. Posljedica toga je da je njena prividna vizualna magnituda + 9.7, a fotografska (u plavom svijetlu) + 12._NEWLINE_Starost maglice je oko 6,000 godina.\n_START_SECTION_\nAmaterska promatranja\n_START_PARAGRAPH_\nM97 je uz pomo\xc4\x87 posebnih filtera lako vidjeti u 200 mm teleskopu. Bez filtera vidljiva je kao okrugla maglice bez ikakvih detalja. Filteri poput UHC-a pokazat \xc4\x87e naznake \xc5\xa1upljina u maglici, tj. "o\xc4\x8diju" sove. Za jasnije raspoznavanje detalja potrebno je tamno nebo i teleskop od 250 mm.'